Na temelju članka 56. stavka 1. Zakona o prijevozu u cestovnom prometu (Narodne novine 82/13) i članka 38. točke 2. Statuta Grada Zagreba (Službeni glasnik Grada Zagreba 19/99, 19/01, 20/01 - pročišćeni tekst, 10/04, 18/05, 2/06, 18/06, 7/09, 16/09, 25/09, 10/10, 4/13, 24/13 i 2/15), Gradska skupština Grada Zagreba, na \_\_\_sjednici, \_\_\_\_\_\_ 2016., donijela je

**ODLUKU**

**o autotaksi prijevozu**

**I. OPĆE ODREDBE**

**Članak 1.**

Ovom se odlukom uređuju uvjeti, organizacija i način obavljanja autotaksi prijevoza na području Grada Zagreba.

Grad Zagreb može sa susjednim jedinicama lokalne i područne (regionalne) samouprave sporazumom utvrditi uvjete obavljanja autotaksi prijevoza za prijevoznike koji nemaju sjedište/prebivalište na području Grada Zagreba.

**Članak 2.**

Autotaksi prijevoz se obavlja sukladno zakonu kojim se uređuje prijevoz u cestovnom prometu (u daljnjem tekstu: Zakon) i ovom odlukom.

**Članak 3.**

U smislu ove odluke, pojedini pojmovi imaju sljedeće značenje:

1. „autotaksi prijevoz" je djelatnost prijevoza putnika koja se obavlja osobnim automobilom ako se putnik ili skupina putnika uzimaju na jednom mjestu, a prijevoz obavlja na temelju jedne narudžbe i uz jedno plaćanje za obavljeni prijevoz,

2. „autotaksi prijevoznik" je fizička osoba obrtnik ili pravna osoba koja ima dozvolu za obavljanje djelatnosti autotaksi prijevoza,

3. „autotaksi vozilo" je osobni automobil namijenjen za obavljanje autotaksi prijevoza, a ispunjava uvjete određene propisom kojim se utvrđuju posebni uvjeti za vozila kojima se obavlja javni cestovni prijevoz i prijevoz za vlastite potrebe te uvjete određene ovom odlukom,

4. „dozvola" je akt koji za svako pojedino vozilo izdaje gradsko upravno tijelo nadležno za poslove prometa, a na temelju kojeg se obavlja autotaksi prijevoz na području i s područja Grada Zagreba,

5. „izvod iz licencije" je isprava koju izdaje gradsko upravno tijelo nadležno za poslove prometa za svako pojedino autotaksi vozilo, a sadrži podatke o: izdavatelju, prijevozniku, broju obrtnice odnosno matičnom broju sudskog registra, broju licencije i datumu važenja licencije, registarskoj oznaci, marki, tipu, broju šasije i godini proizvodnje vozila, vrsti prijevoza koja se vozilom može obavljati, datumu izdavanja izvoda, žigu i potpisu,

6. „licencija za obavljanje autotaksi prijevoza" je akt kojim se odobrava obavljanje djelatnosti autotaksi prijevoza što ga izdaje gradsko upravno tijelo nadležno za poslove prometa sukladno odredbama Zakona,

7. „vozač autotaksi vozila" je osoba koja upravlja autotaksi vozilom i ispunjava Zakonom propisane uvjete za vozača autotaksi vozila,

8. „kriteriji za utvrđivanje prednosti za izdavanje dozvola“ su kriteriji prema kojima se utvrđuje prednost za izdavanje dozvole, ako je na javnom natječaju podneseno zahtjeva za veći broj dozvola od broja dozvola koje se izdaju.

**Članak 4.**

Autotaksi prijevoz na području i s područja Grada Zagreba obavlja se na temelju dozvole za obavljanje autotaksi prijevoza (u daljnjem tekstu: dozvola).

Broj dozvola za područje Grada Zagreba utvrđuje se prema posljednjem popisu stanovništva u omjeru jedno autotaksi vozilo na 540 stanovnika.

Jednom autotaksi prijevozniku može se izdati najviše pedeset dozvola.

**Članak 5.**

Dozvolu izdaje gradsko upravno tijelo nadležno za poslove prometa na temelju provedenog javnog natječaja.

Autotaksi prijevoznik dužan je najkasnije u roku 30 dana od dana izdavanje dozvole započeti s obavljanjem autotaksi prijevoza.

**Članak 6.**

Dozvola se može izdati fizičkoj osobi obrtniku ili pravnoj osobi ako ispunjava sljedeće uvjete:

1. ima važeću licenciju za obavljanje autotaksi prijevoza, kao i pripadajuće izvode iz licencija za svako autotaksi vozilo što dokazuje licencijom i pripadajućim izvodima iz licencije;

2. ima sjedište/prebivalište na području Grada Zagreba što dokazuje potvrdom o upisu u sudski ili obrtni registar ne starijom od 30 dana od dana objave javnog natječaja;

3. ima u vlasništvu, u zakupu ili leasingu autotaksi vozilo koje ispunjava uvjete propisane ovom odlukom i posebnim propisima kojima se uređuje javni cestovni prijevoz i prijevoz za vlastite potrebe što dokazuje prometnom dozvolom i ovjerenim ugovorom o zakupu ili leasingu ako autotaksi vozilo nije u vlasništvu;

4. nema dugovanja prema Gradu Zagrebu po bilo kojoj osnovi i nema nepodmirene dospjele porezne obveze i obveze za mirovinsko i zdravstveno osiguranje što dokazuje potvrdama o nepostojanju duga ne starijima od 30 dana od dana objave javnog natječaja;

5. ima položen ispit o poznavanju osnovnih podataka o kulturnim, gospodarskim, turističkim, prometnim i drugim značajnim objektima i znamenitostima Grada Zagreba (u daljnjem tekstu: ispit za vozača autotaksi vozila), odnosno ima najmanje jednog zaposlenog vozača po autotaksi vozilu s položenim ispitom za vozača autotaksi vozila što dokazuje uvjerenjem o položenom ispitu za vozača autotaksi vozila, odnosno za zaposlenog vozača autotaksi vozila (u daljnjem tekstu: vozač) uvjerenjem o položenom ispitu za vozača autotaksi vozila i potvrdom nadležnog tijela o zaposlenju ne starijom od 30 dana od dana objave javnog natječaja.

**II. JAVNI NATJEČAJ**

**Članak 7.**

Gradonačelnik Grada Zagreba (u daljnjem tekstu: gradonačelnik) za provedbu javnog natječaja za izdavanje dozvola imenuje Povjerenstvo za provedbu javnog natječaja za izdavanje dozvola za obavljanje autotaksi prijevoza (u daljnjem tekstu: Povjerenstvo).

Povjerenstvo ima predsjednika i šest članova te njihove zamjenike.

Članovi Povjerenstva su stručne osobe, predstavnici gradskoga upravnog tijela nadležnog za poslove prometa, Gradske skupštine Grada Zagreba i drugih nadležnih strukovnih tijela.

Zadaće Povjerenstva su:

* priprema i provedba javnog natječaja;
* pregled i ocjena pristiglih zahtjeva;
* utvrđivanje fizičkih osoba obrtnika i pravnih osoba kojima se mogu izdati dozvole;
* obavljanje ostalih poslova potrebnih za provedbu javnog natječaja.

Povjerenstvo o svom radu vodi zapisnik koji potpisuju svi članovi Povjerenstva.

Stručne, administrativne i tehničke poslove za Povjerenstvo obavlja gradsko upravno tijelo nadležno za poslove prometa.

**Članak 8.**

Gradonačelnik odlučuje o raspisivanju i objavi javnog natječaja za izdavanje dozvole.

Javni natječaj iz stavka 1. ovoga članka raspisuje se i objavljuje najmanje jednom tijekom kalendarske godine ako ima više od 10 dozvola koje se mogu izdati.

Obavijest o objavi javnog natječaja objavljuje se u dnevnom tisku, a javni natječaj na internetskoj stranici Grada Zagreba i oglasnoj ploči gradske uprave.

Obavijest iz stavka 2. ovoga članka sadrži predmet javnog natječaja, podatak o tome gdje se tekst javnog natječaja objavljuje, rok podnošenja zahtjeva te druge podatke.

Javni natječaj sadrži:

* naznaku – javni natječaj za izdavanje dozvola za obavljanje autotaksi prijevoza;
* broj dozvola koje se izdaju;
* uvjete za izdavanje dozvola sukladno članku 6. ove odluke te dokaze o ispunjavanju uvjeta;
* naznaku da će se, ako je podneseno zahtjeva za veći broj dozvola od onih koje se izdaju, primijeniti kriteriji za utvrđivanje prednosti za izdavanje dozvole iz članka 10. stavka 3. ove odluke;
* kriterije za utvrđivanje prednosti za izdavanje dozvola te dokaze o ispunjavanju kriterija;
* iznos naknade za izdavanje dozvole;
* rok na koji se dozvola izdaje;
* naznaku da je podnositelj zahtjeva dužan u zahtjevu navesti broj dozvola koje zahtijeva;
* naznaku da će se autotaksi prijevoz obavljati prema cjeniku usluga autotaksi prijevoza kojeg je podnositelj zahtjeva dužan priložiti;
* rok za podnošenje zahtjeva;
* naznaku kome se podnosi zahtjev;
* naznaku da će se nepravodobni i nepotpuni zahtjevi odbaciti, odnosno da će se, ako podnositelj zahtjeva ne ispunjava uvjete ili ne ostvari prednost prema kriterijima za utvrđivanje prednosti, zahtjev odbiti;
* te druge obavijesti.

**Članak 9.**

Zahtjev za izdavanje dozvole mora sadržavati sve isprave, dokaze i druge priloge koje je podnositelj dužan podnijeti prema javnom natječaju te se ne može dopunjavati.

Podnositelj zahtjeva dužan je uz zahtjev priložiti i cjenik usluge autotaksi prijevoza koji će primjenjivati nakon izdavanja dozvole.

Isprave i dokazi o ispunjavanju uvjeta iz stavaka 1. i 2. ovoga članka prilažu se u izvorniku ili javnobilježnički ovjerenoj preslici.

Rok za podnošenje zahtjeva je 15 dana od dana objave javnog natječaja na internetskoj stranici Grada Zagreba i oglasnoj ploči gradske uprave.

Zahtjev se podnosi u pisanom obliku Gradskom uredu za prostorno uređenje, izgradnju Grada, graditeljstvo, komunalne poslove i promet preporučenom pošiljkom ili se predaje neposredno u pisarnicu s naznakom "ne otvarati - Javni natječaj za izdavanje dozvola za obavljanje autotaksi prijevoza“.

**Članak 10.**

Ako je na javnom natječaju podneseno zahtjeva za veći broj dozvola od broja dozvola koje se izdaju, na valjano podnesene zahtjeve primijenit će se kriteriji za utvrđivanje prednosti za izdavanje dozvola.

Kriteriji iz stavka 1. ovoga članka vrednuju se bodovima, a prednost za izdavanje dozvole imat će podnositelj zahtjeva koji uz ispunjavanje uvjeta iz članka 6. ove odluke, ostvari više bodova.

Kriteriji za utvrđivanje prednosti za izdavanje dozvola su:

|  |  |  |
| --- | --- | --- |
| Red.br. | KRITERIJI ZA UTVRĐIVANJE PREDNOSTI  ZA IZDAVANJE DOZVOLA | BODOVI |
| 1. | fizička osoba obrtnik ili pravna osoba koja nema dozvolu | 20 |
| 2. | fizička osoba obrtnik koja ima status hrvatskog branitelja | 10 |
| 3. | vozilo do 1 godine starosti | 10 |
| 4. | vozilo od 1 do 2 godine starosti | 8 |
| 5. | vozilo od 2 do 3 godine starosti | 6 |
| 6. | vozilo od 3 do 4 godine starosti | 4 |
| 7. | vozilo od 4 do 5 godina starosti | 2 |
| 8. | vozilo od 5 do 6 godina starosti | 1 |
| 9. | električno vozilo | 10 |
| 10. | hibridno vozilo | 5 |
| 11. | vlasništvo ili leasing vozila | 10 |
| 12. | vozilo omogućava prijevoz osoba u invalidskim  kolicima | 10 |
| 13. | mogućnost kartičnog plaćanja | 5 |
| 14. | pisač za ispis računa | 5 |

Bodove na temelju kriterija za utvrđivanje prednosti za izdavanje dozvola iz tabelarnog prikaza pod rednim brojem 1. neće ostvariti podnositelj zahtjeva koji je osnivač ili član trgovačkog društva ili vlasnik obrta kojem je već izdana dozvola odnosno ako je dozvola izdana povezanom društvu.

Podnositelju zahtjeva iz stavka 2. ovoga članka izdat će se samo jedna dozvola.

Autotaksi prijevoznik kojem je izdana dozvola na temelju kriterija iz stavka 1. ovoga članka, dužan je za vrijeme važenja dozvole neprekidno ispunjavati kriterije na temelju kojih je ostvario prednost za izdavanje dozvole.

**Članak 11.**

Gradsko upravno tijelo nadležno za poslove prometa nepravodobne i nepotpune zahtjeve odbacit će rješenjem.

Gradsko upravno tijelo nadležno za poslove prometa rješenjem će odbiti zahtjev ako podnositelj zahtjeva ne ispunjava uvjete za izdavanje dozvola ili ako ne ostvari prednost prema kriterijima za utvrđivanje prednosti za izdavanje dozvole.

**III. DOZVOLA**

**Članak 12.**

Dozvola se izdaje na vrijeme do pet godina.

**Članak 13.**

Dozvola nije prenosiva i može je koristiti samo autotaksi prijevoznik kojem je izdana.

Iznimno od stavka 1. ovoga članka dozvola autotaksi prijevoznika fizičke osobe obrtnika ostvarivanjem prava na mirovinu može se prenijeti na bračnog druga i krvne srodnike u ravnoj lozi, odnosno nakon smrti autotaksi prijevoznika dozvola se može prenijeti na njegove nasljednike.

Zahtjev za prijenos dozvole podnosi se gradskom upravnom tijelu nadležnom za poslove prometa u roku od 90 dana od pravomoćnosti rješenja gradskog upravnog tijela nadležnog za poslove obrta o upisu prijenosa, odnosno nasljeđivanja obrta.

Gradsko upravno tijelo nadležno za poslove prometa donijet će rješenje o prijenosu dozvole ako podnositelj zahtjeva ispunjava uvjete iz članka 6. ove odluke.

Podnositelj zahtjeva dužan je vratiti dozvolu autotaksi prijevoznika iz stavka 2. ovoga članka, te se podnositelju zahtjeva izdaje nova dozvola s rokom važenja koji je bio utvrđen dozvolom autotaksi prijevoznika iz stavka 2. ove odluke.

Gradsko upravno tijelo nadležno za poslove prometa nepravodobne zahtjeve za prijenos dozvole odbacit će, a neosnovane zahtjeve odbiti rješenjem.

**Članak 14.**

Gradsko upravno tijelo nadležno za poslove prometa vodi upisnik izdanih dozvola.

Za izdavanje dozvole plaća se naknada Gradu Zagrebu.

Oblik i sadržaj dozvole, visinu naknade za izdavanje dozvole te sadržaj i način vođenja upisnika izdanih dozvola propisuje gradonačelnik.

**Članak 15.**

Gradsko upravno tijelo nadležno za poslove prometa izdat će autotaksi prijevozniku zamjensku dozvolu u slučaju promjene podataka o prijevozniku (osobno ime/naziv, sjedište/prebivalište i drugo), promjene evidencijskog broja ili promjene autotaksi vozila, a vezano na postupke izdavanja licencije, izvodaiz licencije ili dozvole.

Autotaksi prijevoznik dužan je u roku od 8 dana od dana promjene podataka podnijeti zahtjev za izdavanje zamjenske dozvole gradskome upravnom tijelu nadležnom za poslove prometa.

Autotaksi prijevoznik dužan je prilikom preuzimanja zamjenske dozvole iz stavka 1. ovoga članka vratiti dosadašnju dozvolu.

Gradsko upravno tijelo nadležno za promet izdat će autotaksi prijevozniku zamjensku dozvolu ako autotaksi prijevoznik izgubi odnosno na drugi način ostane bez dozvole (uništenje, krađa i slično).

Autotaksi prijevoznik dužan je odmah u slučaju iz stavka 4. ovoga članka dozvolu oglasiti nevažećom u Narodnim novinama i uz zahtjev za izdavanje zamjenske dozvole, priložiti potvrdu da je dozvola oglašena nevažećom.

Zamjenska dozvola izdaje se s rokom važenja koji je bio utvrđen ranije izdanom dozvolom.

**Članak 16.**

Dozvola prestaje važiti prije isteka vremena na koje je izdana u sljedećim slučajevima:

- na zahtjev autotaksi prijevoznika;

- ako autotaksi prijevoznik ne započne s obavljanjem autotaksi prijevoza u roku od 30 dana od dana izdavanja dozvole;

- ako autotaksi prijevoznik prestane ispunjavati bilo koji od uvjeta iz članka 6. ove odluke;

- ako ne ispunjava kriterije na temelju kojih je ostvario prednost za izdavanje dozvole na javnom natječaju;

- ako se utvrdi da je dozvola izdana na temelju neistinitih podataka;

- prestankom važenja licencije;

- prestankom obrta, odnosno pravne osobe;

- ako autotaksi prijevoznik iz neopravdanih razloga ne obavlja autotaksi prijevoz na temelju izdane dozvole uzastopno 90 dana;

- ako autotaksi prijevoznik ne obavlja prijevoz sukladno odredbama zakona, drugih propisa i ove odluke.

Autotaksi prijevoznik u slučajevima iz stavka 1. ovoga članka dužan je gradskom upravnom tijelu nadležnom za poslove prometa vratiti dozvolu koja je prestala važiti i nema pravo na povrat naknade za izdavanje dozvole.

Rješenje o prestanku važenja dozvole u slučajevima iz stavka 1. ovoga članka donosi gradsko upravno tijelo nadležno za poslove prometa.

**Članak 17.**

Autotaksi prijevoznik dužan je podnijeti gradskome upravnom tijelu nadležnom za poslove prometa zahtjev za obnovu dozvole najkasnije tri mjeseca prije isteka njezina važenja.

Zahtjev za obnovu dozvole mora sadržavati isprave i dokaze o ispunjavanju uvjeta za izdavanje dozvole sukladno članku 6. ove odluke, te potvrdu nadležnog tijela da je imao zaposlenog najmanje jednog vozača tijekom važenja dozvole za svaku dozvolu.

Gradsko upravno tijelo nadležno za poslove prometa nepravodobni zahtjev za obnovu dozvole odbacit će rješenjem.

**Članak 18.**

Gradsko upravno tijelo nadležno za poslove prometa rješenjem će odbiti zahtjev za obnovu dozvole ako:

1. autotaksi prijevoznik ne ispunjava uvjete za izdavanje dozvole iz članka 6. ove odluke,
2. autotaksi prijevoznik ne ispunjava kriterije prema kojima je ostvario prednost za izdavanje dozvole na javnom natječaju,
3. autotaksi prijevoznik iz neopravdanih razloga nije obavljao autotaksi prijevoz za koji traži obnovu u razdoblju od 90 dana uzastopno ili ako se nije pridržavao uvjeta za obavljanje autotaksi prijevoza propisanih ovom odlukom,
4. autotaksi prijevoznik u razdoblju važenja dozvole više od dva puta prekrši odredbe ove odluke, zakona i drugih propisa koji se odnose na autotaksi prijevoz, što se utvrđuje na temelju evidencije koju vode tijela nadležna za provođenje nadzora sukladno Zakonu i na temelju pravomoćnih sudskih presuda.

**IV. NAČIN OBAVLJANJA AUTOTAKSI PRIJEVOZA**

**Članak 19.**

Autotaksi prijevoz obavlja se u vremenu od 00:00 do 24:00 sata i obavlja ga vozač.

Vozač može uzimati putnike na autotaksi stajalištu, na cesti ili na mjestu koje je pozivom radiovezom ili nekom drugom telekomunikacijskom vezom odredio putnik pod uvjetom da je zaustavljanje autotaksi vozila dopušteno prometnim propisima.

**Članak 20.**

Na autotaksi stajalištu autotaksi vozila stoje prema redoslijedu dolaska na stajalište.

Usluge prijevoza pružit će vozač kojeg odabere putnik.

Ako vozač kojeg odabere putnik ne može primiti putnika na stajalištu, mora napustiti svoje mjesto na stajalištu i zauzeti mjesto na začelju, a uslugu prijevoza pružit će drugi vozač kojeg odabere putnik.

**Članak 21.**

Vozač je dužan ulaskom putnika u autotaksi vozilo uključiti taksimetar.

**Članak 22.**

Vozač je dužan prijevoz obaviti najkraćim putem ili putem koji mu odredi putnik ako je to dopušteno prometnim propisima.

Vozač je dužan prijevoz obaviti bez obzira na duljinu vožnje.

Putnik može odobriti vozaču da uz njega primi i druge putnike. Kad se odjednom prevozi više putnika, usluga se naplaćuje samo jedanput.

Kad jedan od putnika napusti autotaksi vozilo i plati prijevoz, nastavak vožnje smatra se novom vožnjom te se taksimetar ponovno uključuje.

**Članak 23.**

Vozač je dužan naručeni prijevoz dovršiti dolaskom na odredište koje određuje putnik te izdati račun za obavljeni prijevoz sukladno posebnim propisima.

Račun sadrži sljedeće podatke:

- naziv, sjedište/prebivalište autotaksi prijevoznika te njegov OIB,

- ime i prezime vozača,

- evidencijski broj prijevoznika,

- registraciju autotaksi vozila,

- datum i vrijeme vožnje,

- polazište i odredište,

- novčani iznos naknade s oznakom "plaćeno",

- pečat autotaksi prijevoznika i potpis vozača ako ne postoji pisač za ispis računa.

Vozač koji zbog kvara na autotaksi vozilu ili drugoga opravdanog razloga ne može dovršiti prijevoz na način iz stavka 1. ovoga članka dužan je putniku osigurati drugi autotaksi prijevoz.

**V. AUTOTAKSI VOZILO**

**Članak 24.**

Autotaksi vozilo, uz ispunjavanje uvjeta propisanih posebnim propisima, mora ispunjavati i sljedeće uvjete:

- da je bijele boje,

- da ima ugrađenu svjetleću oznaku "TAXI" na krovu autotaksi vozila s evidencijskim brojem prijevoznika i autotaksi vozila, koja mora svijetliti kad je autotaksi vozilo slobodno za vožnju,

- da na lijevim i desnim prednjim vratima ima istaknutu naljepnicu s podacima o autotaksi prijevozniku,

- da ima najmanje pet sjedala,

- da ima potvrdu o korištenju radioveze ili ugovor s operaterom za drugu telekomunikacijsku vezu,

- da ima ispravan protupožarni aparat.

Autotaksi vozilo se može koristiti za oglašavanje i za isticanje promidžbenih poruka do najviše 50% ukupne površine autotaksi vozila (najviše dvije bočne strane autotaksi vozila ili prednja i stražnja strana autotaksi vozila). Poruke ne smiju zaklanjati ugrađenu svjetleću oznaku „TAXI“ na krovu autotaksi vozila.

Sadržaj i izgled svjetleće oznake „TAXI“ iz stavka 1. alineje 2. ovoga članka i naljepnice iz stavka 1. alineje 3. ovoga članka propisuje gradonačelnik.

**Članak 25.**

Gradsko upravno tijelo nadležno za poslove prometa određuje autotaksi prijevozniku evidencijski broj i vodi upisnik evidencijskih brojeva.

**Članak 26.**

Za vrijeme obavljanja autotaksi prijevoza u autotaksi vozilu se mora nalaziti:

- izvod iz licencije,

- na prednjem staklu s unutarnje desne strane autotaksi vozila istaknuta važeća dozvola,

- ugovor o radu za zaposlenog vozača,

- potvrda o ispunjavanju posebnih uvjeta za autotaksi vozilo kojim se obavlja djelatnost prijevoza prema posebnim propisima,

- polica osiguranja od posljedica nesretnog slučaja za sve putnike u autotaksi vozilu,

- plan grada ili navigacijski uređaj,

- blok račun i pečat ili pisač za ispis računa,

- ovjereni cjenik autotaksi usluge (na hrvatskom i engleskom jeziku).

Cjenik iz stavka 1. alineje 8. ovoga članka mora biti istaknut u autotaksi vozilu na vidnom mjestu koje će putniku omogućiti da se upozna s njegovim sadržajem prije ulaska u vozilo.

**Članak 27.**

Za vrijeme obavljanja autotaksi prijevoza autotaksi vozilo mora biti uredno i čisto.

**VI. VOZAČ AUTOTAKSI VOZILA**

**Članak 28.**

Za vrijeme obavljanja autotaksi prijevoza vozač mora biti uredno odjeven, kulturno se odnositi prema putnicima i ne smije pušiti u autotaksi vozilu za vrijeme vožnje.

Vozaču nije dopušteno obavljati autotaksi prijevoz pod utjecajem alkohola, droge ili drugih opojnih sredstava.

**Članak 29.**

Vozač je dužan uz putnika primiti i njegovu prtljagu.

Vozač može uz putnika primiti i njegove kućne ljubimce (male pse, mačke i pitome male životinje).

**Članak 30.**

Vozač ne smije prevoziti djecu mlađu od šest godina bez pratnje odrasle osobe.

Vozač je dužan pri prijevozu djece poštivati odredbe propisa o sigurnosti prometa na cestama kojima se regulira prijevoz djece u motornom vozilu.

**Članak 31.**

Vozač može odbiti prijevoz ako:

- je putnik pod utjecajem alkohola, droge ili drugih opojnih sredstava,

- postoji opravdana opasnost da bi putnik mogao ugroziti njegovu sigurnost,

- je odredište izvan područja Grada Zagreba,

- postoje drugi opravdani razlozi.

**Članak 32.**

Nakon završetka vožnje vozač je dužan pregledati autotaksi vozilo, a nađene stvari prijaviti policiji.

Ako se vlasnik stvari nađenih u autotaksi vozilu ne javi u roku od osam dana, s njima se postupa prema posebnim propisima.

**VII. AUTOTAKSI STAJALIŠTE**

**Članak 33.**

Autotaksi stajalište je posebno izgrađena i označena prometna površina, određena za stajanje autotaksi vozila, koja omogućava siguran ulazak putnika.

Lokaciju autotaksi stajališta određuje gradsko upravno tijelo nadležno za poslove prometa.

**Članak 34.**

Na autotaksi stajalištu ne smije stajati više autotaksi vozila nego što ima obilježenih mjesta za autotaksi vozila.

**Članak 35.**

Troškove izgradnje i održavanja autotaksi stajališta snosi Grad Zagreb.

**VIII. CIJENA AUTOTAKSI PRIJEVOZA**

**Članak 36.**

Najviša cijena autotaksi prijevoza utvrđuje se za:

- početak vožnje u iznosu 16,00 kuna,

- vožnju po kilometru u iznosu 6,00 kuna,

- vrijeme čekanja po satu u iznosu 43,00 kune,

- prijevoz prtljage po komadu u iznosu 2,50 kune.

Cijene iz stavka 1. ovoga članka mogu se uvećati do 20 posto za vožnju noću od 22:00 do 5:00 sati i vožnju nedjeljom i blagdanom od 00:00 do 24:00 sata.

Cijena za početak vožnje ne smije uključivati pravo na vožnju bez naknade.

**Članak 37.**

Cijenu usluge autotaksi prijevoza iz članka 36. ove odluke utvrđuje prijevoznik cjenikom kojeg ovjerava gradsko upravno tijelo nadležno za poslove prometa.

Cjenik iz stavka 1. ovoga članka mora sadržavati:

1. osnovne podatke o autotaksi prijevozniku (osobno ime/naziv, adresa, OIB, telefonski broj, evidencijski broj prijevoznika odnosno dozvole),

2. cijenu početka vožnje,

3. cijenu vožnje po kilometru,

4. cijenu čekanja po satu,

5. cijenu prijevoza prtljage po komadu,

6. cijene za vožnju noću od 22:00 do 5:00 sati i vožnju nedjeljom i blagdanom od 00:00 do 24:00 sata.

Usluga autotaksi prijevoza naplaćuje se prema ovjerenom cjeniku iz stavka 1. ovoga članka.

**Članak 38.**

Ako je odredište izvan Grada Zagreba, cijena se određuje između autotaksi vozača i putnika slobodnom pogodbom prije početka prijevoza.

**IX. ISPIT ZA VOZAČA AUTOTAKSI VOZILA**

**Članak 39.**

Kandidat za vozača autotaksi vozila dužan je položiti ispit za vozača autotaksi vozila.

Ispit se polaže pred komisijom koju imenuje gradonačelnik.

Ispitna komisija je sastavljena od predsjednika i dvaju članova te njihovih zamjenika.

Program ispita za vozača autotaksi vozila, način provjere znanja kao i ostala pitanja u vezi s polaganjem ispita propisuje gradonačelnik.

O položenom ispitu izdaje se uvjerenje.

Stručne i tehničke poslove za ispitnu komisiju obavlja gradsko upravno tijelo nadležno za poslove prometa.

**X. NADZOR**

**Članak 40.**

Nadzor nad primjenom ove odluke provodi sukladno Zakonu, Inspekcija cestovnog prometa i komunalni redari.

U obavljanju poslova nadzora komunalni redar ovlašten je:

- rješenjem narediti uklanjanje nedostataka što se odnose na propisani izgled i opremu autotaksi vozila;

- naplatiti novčanu kaznu na mjestu počinjenja prekršaja;

- izdati obavezni prekršajni nalog;

- pokrenuti prekršajni postupak.

Gradsko upravno tijelo nadležno za poslove komunalnog redarstva vodi evidenciju o počinjenim prekršajima i izrečenim novčanim kaznama autotaksi prijevoznika, odnosno vozača zaposlenih kod autotaksi prijevoznika, te je dužno podatke o počinjenim prekršajima i izrečenim novčanim kaznama dostavljati gradskom upravnom tijelu nadležnom za poslove prometa.

**XI. NOVČANE KAZNE**

**Članak 41.**

Novčanom kaznom u iznosu od 3.000,00 do 6.000,00 kuna kaznit će se za prekršaj pravna osoba ako:

1. postupa suprotno članku 13. stavku 1. ove odluke,

2. postupa suprotno članku 23. stavcima 1. i 2. ove odluke,

3. postupa suprotno članku 24. stavku 1. alinejama od 2. do 6. i stavku 2. ove odluke,

4. prevozi bez pratnje djecu mlađu od šest godina (članak 30. stavak 1. ove odluke).

Novčanom kaznom u iznosu od 1.000,00 do 2.000,00 kuna kaznit će se i odgovorna osoba u pravnoj osobi za prekršaj iz stavka 1. ovoga članka.

Novčanom kaznom u iznosu od 2.500,00 do 5.000,00 kuna kaznit će se fizička osoba obrtnik koja počini prekršaj iz stavka 1. ovoga članka u vezi s obavljanjem njezina obrta.

Novčanom kaznom u iznosu od 1.000,00 do 2.000,00 kuna kaznit će se fizička osoba koja počini prekršaj iz stavka 1. ovoga članka.

**Članak 42.**

Novčanom kaznom u iznosu od 2.000,00 do 4.000,00 kuna kaznit će se za prekršaj pravna osoba ako:

1. u određenom roku ne podnese zahtjev za izdavanje zamjenske dozvole gradskome upravnom tijelu nadležnom za poslove prometa (članak 15. stavak 2.),

2. ne obavlja autotaksi prijevoz u skladu s člankom 22. ove odluke,

3. u slučaju kvara na autotaksi vozilu ili drugoga opravdanog razloga ne može dovršiti prijevoz, a putniku ne osigura drugi autotaksi prijevoz (članak 23. stavak 3. ove odluke),

4. se u autotaksi vozilu za vrijeme obavljanja autotaksi prijevoza ne nalazi sve što je propisano člankom 26. stavkom 1. ove odluke,

5. postupa suprotno članku 32. stavku 1.ove odluke.

Novčanom kaznom u iznosu od 800,00 do 2.000,00 kuna kaznit će se i odgovorna osoba u pravnoj osobi za prekršaj iz stavka 1. ovoga članka.

Novčanom kaznom u iznosu od 1.000,00 do 3.000,00 kuna kaznit će se fizička osoba obrtnik koja počini prekršaj iz stavka 1. ovoga članka u vezi s obavljanjem njezina obrta.

Novčanom kaznom u iznosu od 800,00 do 2.000,00 kuna kaznit će se fizička osoba koja počini prekršaj iz stavka 1. ovoga članka.

**Članak 43.**

Novčanom kaznom u iznosu od 500,00 do 1.500,00 kuna kaznit će se za prekršaj pravna osoba ako:

1. ne uzima putnike u skladu s člankom 19. stavkom 2. ove odluke,

2. postupa suprotno članku 20. ove odluke,

3. ne istakne cjenik na vidnom mjestu sukladno članku 26. stavku 2. ove odluke,

4. autotaksi vozilo nije uredno i čisto (članak 27. ove odluke),

5. vozač postupa suprotno članku 28. stavku 1. ove odluke,

6. vozač postupa suprotno članku 29. stavku 1. ove odluke.

Novčanom kaznom u iznosu od 300,00 do 700,00 kuna kaznit će se i odgovorna osoba u pravnoj osobi za prekršaj iz stavka 1. ovoga članka.

Novčanom kaznom u iznosu od 400,00 do 1.000,00 kuna kaznit će se fizička osoba obrtnik koja počini prekršaj iz stavka 1. ovoga članka u vezi s obavljanjem njezina obrta.

Novčanom kaznom u iznosu od 300,00 do 700,00 kuna kaznit će se fizička osoba koja počini prekršaj iz stavka 1. ovoga članka.

**Članak 44.**

Komunalni redar može naplaćivati novčanu kaznu na mjestu počinjenja prekršaja, bez prekršajnog naloga, uz izdavanje potvrde sukladno zakonu i ovoj odluci.

Ako počinitelj prekršaja ne pristane platiti novčanu kaznu na mjestu počinjenja prekršaja, izdat će mu se obvezni prekršajni nalog s uputom da novčanu kaznu mora platiti u roku od osam dana od dana uručenja, odnosno dostave prekršajnog naloga.

**XII. PRIJELAZNE I ZAVRŠNE ODREDBE**

**Članak 45.**

Autotaksi prijevoznik dužan je uskladiti boju autotaksi vozila propisanu člankom 24. stavkom 1. alinejom 1. ove odluke najkasnije do 31. prosinca 2020.

**Članak 46.**

Gradonačelnik će akte iz članka 14. stavka 3., članka 24. stavka 3. i članka 39. stavka 4. ove odluke donijeti u roku od šezdeset dana od dana stupanja na snagu ove odluke.

Do donošenja akata iz stavka 1. ovoga članka ostaju na snazi Pravilnik o dozvoli za obavljanje autotaksi prijevoza (Službeni glasnik Grada Zagreba 21/13), Pravilnik o posebnom ispitu za vozača autotaksi vozila s Programom ispita (Službeni glasnik Grada Zagreba 21/13) i Pravilnik o naljepnici za autotaksi vozilo (Službeni glasnik Grada Zagreba 4/16) .

**Članak 47.**

Danom stupanja na snagu ove odluke prestaje važiti Odluka o autotaksi prijevozu (Službeni glasnik Grada Zagreba 16/13, 24/13, 9/15 i 25/15).

**Članak 48.**

Ova odluka stupa na snagu osmoga dana od dana objave u Službenom glasniku Grada Zagreba.

KLASA:  
URBROJ:

Zagreb,

**PREDSJEDNIK**

**GRADSKE SKUPŠTINE**

**dr. sc. Andrija Mikulić**